ไฟแนนซ์ทูเดย์
&#8220;ความแตกต่างระหว่างความเป็นไปได้กับความเป็นไปไม่ได้ อยู่ที่ความมุ่งมั่นของคน&#8221;
14 มี.ค. 2556

“ความแตกต่างระหว่างความเป็นไปได้กับความเป็นไปไม่ได้ อยู่ที่ความมุ่งมั่นของคน”
...วันเสาร์ที่ 16 มี.ค.นี้ ทางสมาคมนักวิเคราะห์จะรวมพลกันไปพบ รองโต้งกิตติรัตน์ ณ ระนอง ที่ศูนย์ราชการเฉลิมพระเกียรติฯ ถนนแจ้งวัฒนะ เพื่อสอบถามถึงงบลงทุนโครงสร้างพื้นฐาน 2.2 ล้านล้านบาท เพื่อที่จะนำข้อมูลดังกล่าวมาประเมินภาพรวมเศรษฐกิจไทยและตลาดหุ้น
เป็นการเจอหัวหน้าทีมเศรษฐกิจก่อนที่จะมีการปรับเป้าดัชนีตลาดหุ้นไทยใหม่ปลายเดือน มี.ค.นี้ ดัชนีหุ้นจะพุ่งพรวดขนาดไหนชวนติดตาม อิๆ
...ป้องปากซุบซิบกันทั้งธนาคารเอสเอ็มอีแบงก์ และกระทรวงการคลัง ว่า ทนุศักดิ์ เล็กอุทัย รมช.คลัง ไม่รู้หรือช่างใจร้ายไส้ระกำที่มาทำกับพวกเขาได้ มีที่ไหนรัฐมนตรีแต่งตั้งเจ้าของและผู้ถือหุ้น 30.5% ในบริษัทที่ทำธุรกิจโรงสีข้าวและส่งออกข้าวในพื้นที่ภาคเหนือ ที่ถูกธนาคารกสิกรไทยฟ้องร้องจนล้มละลายเมื่อปี 2554 มาเป็นผู้ดูแลแผนการพัฒนาคุณภาพสินเชื่อและแก้หนี้เสียของธนาคาร แล้วอย่างนี้แบงก์มิแย่หรือ ว่าไปนั่น โถๆๆ เรื่องแบบนี้รัฐมนตรีจะรู้มั้ยเนี่ย...
...ข้าราชการสบายใจได้ มนัส แจ่มเวหา อธิบดีกรมบัญชีกลาง ยืนยันชัดเจนว่า กรมบัญชีกลางไม่ได้ห้ามเบิกค่ายานอกบัญชียาหลักแห่งชาติ สถานพยาบาลและส่วนราชการยังคงเบิกค่ายานอกบัญชียาหลักแห่งชาติได้ ขึ้นอยู่กับแพทย์ผู้รักษาที่จะเป็นผู้วินิจฉัย และออกใบรับรองในการสั่งใช้ยานอกบัญชียาหลักเพื่อประกอบการเบิกค่ายา
...ต้องชมฝีมือ เฮียดำรงค์ แก้วประสิทธิ์ กรรมการผู้จัดการ บริษัท กรุงไทยธุรกิจบริการ (KTBGS) อดีตที่เข้าไปปลุกปั้นจนบริษัทนี้มีรายได้มูลค่ารวมเกือบ 2,000 ล้านบาท พร้อมได้ขยายธุรกิจเข้าสู่กลุ่มลูกค้าภาครัฐ สถาบันการเงิน และธนาคารต่างๆ นอกจากธนาคารกรุงไทยได้เพิ่มขึ้นกว่า 100% 
ปัจจุบันเข้าไปรับงานบริหารจัดการเหรียญกษาปณ์ขนย้ายเหรียญกับกรมธนารักษ์ ตอนนี้ต่อยอดให้บริการจัดส่งพนักงานด้านการจ่าย แลกรับเหรียญให้ลูกค้า รับงานขนส่งและเติมเงินเครื่องเอทีเอ็มให้ธนาคารต่างๆ งานซ่อมบำรุงรักษาอุปกรณ์เอทีเอ็ม แหล่มเลยเฮียดำรงค์